Ekaterina Barteneva

Ekaterina Grigoryevna Barteneva, koblirakirafa gu Bronevskaya ( rossiavon Екатерина Григорьевна Бартенева, Броневская ) tiyir rossiaf artowasik. Koe Sankt Peterburg koe savsafo rossiafo gindaxo ba 06/06/1843 kobliyir. Ba 01/09/1914 koe mila widava mulufteyer.

 Blirizva 
Ekaterina Grigoryevna Bronevskaya is Viktor Ivanovitc Bartenev (1838-1918) tid pilkotikafa tolonga vey oluafa xanta. Bak 1867 va Rossia bulud aze va Genève koe Swiza koirubad lize va arotievaf lizor ke Mixail Bakunin remi konaka tanda di paked. Voxe bak 1869 va rossiafi ki ke taneaf Walvedeyaf Grustaks do Nikolay Utin marxevik dere denfid ise va Pyotr Lavrov vikon skedad.

Ekaterina Barteneva koe Paris bak ugal ke Commune de Paris blir aze ko Sankt Peterburg rodimpir. Gu konaka nuyotafa fela dokobar aze va yon artowasik ke Zemlya is Volya grustaks azu Narodnaya Volya toz skedapar. Tulon va konak saneevik dum Klemens is Kravtcinski is Natalya Armfeld is Kibaltcitc is Morozov is Olga Lyubatovitc deneon emuder.

Bak pereaksat ke 1876 va intyon pilkot koe Kostroma winka isu Yaroslav pu lizukaf midusik doler ise do Natalya Armfeld nikya koe Buy blir. Bak 1889 ko Paris lapir aze xuton gu Walvedeyafa Wonara dene rossiafi ki kobar aze bak pereaksat va taneafa aba ke Toleaf Walvedeyaf Grustaks. Teni ilanacek ko Rossia dimpir.

Gan ardial elimapon zo eninter. Bak 1891 inafa mona zo kaljoxar numen memwedaf sanegaks zo trasid. Gan gindafa rictaga koe Pskov zo kobuder. Banlize va bema mu kobasik is sanegafo nevaxo zo ronofenkur. Bak anyusteaksat ke 1898 va kelu ronokoirubar. Va Mencevik grelta ke POSDR pako yoter aze va exaksara ke Artowara ke 1905 paker. Kaikion adre tuwawawer. Ba 01/09/1914 koe ropexe ke Sankt Peterburg vetamulufter.

 Dere rupec 

 Vuestexa 
 (ru) Ivan Knijnik-Vetrov, Barteneva, sotsialistka i pisatelnitsa [Barteneva, seltevik is sutesik], « Katorga i ssylka », XI, 1929
 (ru) Ivan Knijnik-Vetrov, Russkie deyatelnitsi Pervovo Internatsionala i Parijskoy Kommuni, Moskva-Leningrad, Nauka, 1964

|style="vertical-align: top;"|

|}

Barteneva (Ekaterina)
Barteneva (Ekaterina)
Barteneva (Ekaterina)